Szalay, Tomáš, poslanec NR SR (2024-10-29):
Ďakujem pekne. Dámy a páni, nebudem dlho zdržiavať, ja sa pridám k predrečníkom, ale keďže táto téma alebo témy, ktoré sú riešené v tomto návrhu zákona, tak trošku aj osobne prežívam, tak by som sa k tomu chcel vyjadriť. Teraz v zásade pán minister s týmto zákonom nemá nič spoločné, to zdedil. Je to in memoriam Zuzana Dolinková. Škoda, že s tým neprišla skôr, že to trvalo rok, kým sme sa dostali do toho, že tu máme tieto zákony. Nejde o žiadnu reformu, hej, to si povedzme na rovinu. Je to štandardná údržba legislatívy, ktorá mala nastať minimálne o pol roka skôr. Sú to vylepšenia, aplikačná prax, donesené problémy, ktoré, na ktoré všelibárskto upozorňoval. Nemá to žiadnu politickú príchuť, ľavú, pravú. Myslím si, že je tu dokonca zhoda skrz opozičné spektrum, že nie je dôvod toto nepodporiť. Je to štandardná údržba, údržba legislatívy. Opakujem, mrzí ma, že teda neprišla skôr. Témy, ktoré sa tu riešia, považujem za zmysluplné. Jednu z nich sme otvorili my ako strana Sloboda a Solidarita ešte vlani pred voľbami, a to je skutočnosť, že v našom centrálnom registri poistencov máme niekoľko tisíc mŕtvych ľudí, mŕtvych duší. Ľudí, ktorí nežijú, ale figurujú, ako keby žili. Ja tvrdím, že ich je minimálne 2 800. Podľa mojich analýz ich môže byť takmer 7-tisíc. Ľudí, ktorých vykazujú zdravotné poisťovne ako svojich poistencov a dostávajú na nich peniaze, ale v skutočnosti tí ľudia nežijú. Ako je toto možné v 21. storočí, ako môžme takéto niečo pripustiť, nechápem. Ale v okamihu, keď som objavil v centrálnom registri poistencov, a to si môžete otvoriť na portáli ÚDZS, tam zadáte rodné číslo a vám povie, či ten človek žije, alebo nežije a keď žije, v ktorej je poisťovni. Keď tam zadáte, ja vám dám za hrsť rodných čísiel, ktoré som pokus-omyl zistil, tak zistíte, že tam máme človeka, ktorý má 132 rokov. Meno, priezvisko, 132 rokov a je poistený vo Všeobecnej zdravotnej poisťovni. Drvivá väčšina tých viac ako storočných ľudí sú poistení vo Všeobecnej zdravotnej poisťovni. Pripisujem to tomu, že pred 30 rokmi, keď bola ešte národná poisťovňa, tak sa tam šuflíkovali vidlami nejaké papiere, niekto niečo prepísal a nikto to za tých 30 rokov nekontroloval. Prešla transformácia poisťovní na akciovky, stále sa to ťahalo v tých registroch a nebol nástroj na to, ako sa zbaviť ľudí, o ktorých vieme, že už asi ich nikdy v živote nenájdeme, ale nie je možné ich len tak ľahko škrtnúť z toho centrálneho registra. Minimálne 2,5 mil. eur každý rok išlo neoprávnene Všeobecnej zdravotnej poisťovni za to, že vykazovala tzv. mŕtve duše. Som veľmi rád teda, pán minister, že v tomto návrhu zákona sa táto problematika ide nejako riešiť, že ak s tým pacientom päť rokov nebol žiaden kontakt, nikto o ňom nič nevie, tak ho z toho registra škrtneme, aby nám nekazil tie čísla. Lebo my, ešte raz opakujem, niekoľko tisíc ľudí, to sú že väčšie dediny, menšie mestá neexistujúcich ľudí máme v našom systéme. A to je len teda vrchol pyramídy neporiadku v našom zdravotníctve. Oceňujem aj prehliadky, dobrá vec, teda prehliadky, zjednodušenie administrácie okolo prehliadky mŕtvych. Oceňujem vylepšovanie prerozdeľováku, prerozdeľovací mechanizmus zabezpečuje, aby peniaze medzi zdravotnými poisťovňami boli prerozdelené tak, aby zodpovedali riziku jednotlivých poistencov tých-ktorých poisťovní. Ja to považujem za zlepšenie toho parametru. Ten parameter je že nadmerné prepoistenia. Sú takí tí často poisťovňu meniaci poistenci, najčastejšie to býva v MRK komunitách, tak aby sme akýmsi spôsobom odradili poisťovne od týchto, prepoisťovania týchto poistencov, tak bude to mať vplyv na prerozdelenie peňazí medzi zdravotnými poisťovňami. Opäť kvitujem. No a poslednú tému, ktorú by som chcel nejako poznamenať alebo k nej sa vyjadriť, je, sú tí ľudia bez domova. Zaviedli sme do legislatívy pojem dlžník na zdravotnom poistení a dlžníkom sme upreli časť zdravotnej starostlivosti. Ak dlžíš na zdravotnom poistení, tak nemáš nárok na plánovanú starostlivosť a nejaké cindrlátka v zdravotnom poistení, až nakoniec to došlo tak, že nemáš nárok vlastne na nič iné iba na neodkladnú zdravotnú starostlivosť a všetko ostatné nad neodkladnú starostlivosť by si si mal hradiť sám, aby sme donútili dlžníka minimálne vstúpiť do rokovania so zdravotnou poisťovňou ohľadom uhrádzania dlžného poistného. Do tejto situácie sa často dostávali nielen ľudia bez domova, ale aj povedzme živnostníci, ľudia, ktorí sa zabudli odhlásiť z nášho systému pred tým, než odišli niekde brigádovať do Anglicka alebo kde a podobne, a potom, keď sa vrátili, tak zistili, že už ten dlh je taký veľký, že už sa s ním nevedia vysporiadať. Mohlo to viesť k podliečovaniu pacientov, k tomu, že neužívali svoju pravidelnú dlhodobú liečbu, k poddiagnostikovaniu pacientov. Keď, a je to aj v materiáli k tomu zákonu uvedené, keď organizácia Depaul robila analýzu nad bezdomovcami, tak zistila, že štyrikrát častejšie sa vyskytujú na urgentných príjmoch. Priemerná cena hospitalizácie oproti väčšinovej populácii pri ľuďoch bez domova je takmer štvornásobná. A teda je otázka, že či na tom niečo ušetríme, keď im tú zdravotnú starostlivosť uprieme, a či by nebolo možno lacnejšie im tú starostlivosť radšej dať a hľadať iný spôsob, ako z dlžníkov urobiť platičov. Ako z neplatičov urobiť platičov. Táto otázka tu nie je riešená v tomto zákone. Je to taká výzva možno aj na nového pána ministra, že dobre, buďme solidárni s ľuďmi, lebo zdá sa, že to bude asi výhodnejšie pre nás všetkých, aj s tými ľuďmi, ktorí si nevedia zaplatiť zdravotnú starostlivosť, sú dlžníkmi, ale poďme hľadať spôsob, ako ich, z nich urobiť platičov. Pre významnú časť totiž tých ľudí, ktorí tie dlhy tam nemali z dôvodu toho, že sú ľudia bez domova, ale že naozaj boli živnostníci napríklad samostatne zárobkovo, teda samostatne si platiaci poistenie, tak keď narazili na to, že pri, v zdravotnom zariadení im povedali, že je neplatič a kým si nevyrovná dlhy alebo aspoň neuzavrie splátkový kalendár so zdravotnou poisťovňou, tak nedostane ani len tieto lieky, tak to často viedlo k tomu, že si to išli na tú pobočku vybaviť, dohodli si splátkový kalendár a viedlo to k disciplíne tých poistencov. V okamihu, keď za neplatičstvo nebude žiadna sankcia, tak to môže nejakých ľudí motivovať k tomu neplatičstvu. Čiže tu treba hľadať nejakú vyváženú, vyvážený systém, aby sme s vaničkou nevyliali aj dieťa, teda aby sme zabezpečili platobnú disciplínu poistencov. Každopádne, podčiarknuté, sčítané, ide o zákon, ktorý robí štandardnú údržbu legislatívy. Osobne vítam veci, ktoré sú v ňom napísané, a minimálne v prvom čítaní aj klub strany Sloboda a Solidarita hodlá podporiť tento návrh zákona, pán minister, a budeme sa modliť a držať si palce, aby sa v druhom čítaní nevyrojilo príliš veľa podivných pozmeňovákov. Ďakujem.